《张执权主簿同二知县大夫入山作诗并以见赠亦次其韵》
宋代·饶节

我不学支公畜马作戏剧，道人不韵亦成癖。又不学云岩常说老婆禅，苦道炽然说墙壁。

归来挈杖访饮虹，携诗过我三士同。我喜坐之鹘壁峰，下视凛凛十八公。

诸人胸中何所有，文字万卷皆科斗。平生笔端自有口，簿书透处时一吼。

白面王孙金作鞭，怜渠政遭富贵缠。今朝此乐戒勿传，一笑蚊虻空过前。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。